Husmår

Husmår (Martes foina) er et lite rovdyr i mårfamilien.

Den ligner på slektningen mår, men strupeflekken er nesten hvit, og det brune på buken strekker seg lenger fram og deler nesten strupeflekken. Kroppslengden er 41–49 cm, og halen er 23–26 cm. Beina er kortere, og fotsålene har mindre hår enn hos mår. Steinmåren har forsinket fosterutvikling. Paringen skjer om sommeren, men ungene blir ikke født før i mars–april.

Utbredelsen til husmår og mår overlapper mye, men artene er tilpasset ulike økologiske nisjer. Husmåren er ikke så knyttet til skog og lever helst i skogkanter, bergområder og steinbrudd. Husmår trives i bebyggelse og kan ofte påtreffes på loft og i uthus. Den gjør ofte skade på taktekking, isolasjon og elektriske ledninger i hus og biler. I 2016 ble Large Hadron Collider i Sveits to ganger satt ut av drift på grunn av husmår.

Husmåren er utbredt i Europa og Vest- og Sentral-Asia. Den tåler ikke så mye kulde som mår, og i Europa finnes den nordover til Danmark og Estland. Arten mangler på De britiske øyer, Norge, Finland og nord i Russland. Den finnes på noen av middelhavsøyene, blant annet Korfu, Kreta og Rhodos, men der er den sannsynligvis innført av mennesker for lenge siden.

Husmår har tidligere ikke forekommet på Den skandinaviske halvøy, men i mars 2018 ble den funnet i Skåne. I ettertid er det tatt fotografier som blant annet viser en hunn som har store spener og som derfor må ha diende unger. Arten har sannsynligvis innvandret fra Danmark og etablert en liten populasjon.

 Referanser 

 Litteratur 




 Galleri 

 Eksterne lenker 


Kategori:Mårdyr
Kategori:Pattedyr formelt beskrevet i 1777
Kategori:Dyr formelt beskrevet av Johann Christian Polycarp Erxleben